《黯淡滩》
清代·顾嗣立

瘦日摇晶光，险风吹沆瀣。舟行黯淡滩，顿觉宇宙隘。

轩然大波来，巍峨拥山砦。横从互舂撞，白浪喧百派。

初如战锋交，万马脱营寨。欻若刀枪陈，奔窜格斗败。

恨无据水飞，那得裂眦哙。仰恐天柱折，俯愁地轴坏。

伊余偶过此，杯水中一芥。惊雷震耳根，飞沫湿衣衩。

蜷局寄篷窗，吁嗟甚矣惫。半生历险艰，心绪恬不怪。

富贵实浮云，惟欠诗酒债。畏途渐坦夷，手足去蜂虿。

饱啖荔支鲜，南行聊一快。

作者简介：（1665—1722）清江苏长洲人，字侠君。康熙时曾预修《佩文韵府》等书。五十一年中进士，授知县，以疾归。所居秀野园，水木亭台之胜甲于吴中。喜藏书，尤耽吟咏。性豪于饮，有酒帝之称。有《秀野集》、《闾丘集》等。